作者:高適
標題:宓公琴臺詩三首
內容:宓子昔為政，鳴琴登此臺。琴和人亦閑，千載稱其才。臨眺忽悽愴，人琴安在哉。悠悠此天壤，唯有頌聲來。邦伯感遺事，慨然建琴堂。乃知靜者心，千載猶相望。入室想其人，出門何茫茫。唯見白雲合，東臨鄒魯鄉。皤皤邑中老，自誇邑中理。何必升君堂，然後知君美。開門無犬吠，早臥常晏起。昔人不忍欺，今我還複爾。